SKRIFTLIG FORESPØRGSEL E-0079/00

af Margrietus van den Berg (PSE) og Dorette Corbey (PSE) til Kommissionen

(24. januar 2000)

Om: Privatisering af offentlige opgaver i Nederlandene

1. Er Kommissionen bekendt med den tale, som kommissionsmedlem Bolkestein holdt i elektricitetsvirksomheden Zuid-Holland om den overdrevne angst for privatisering af offentlige opgaver, der i øjeblikket findes i Nederlandene, og som er fremkommet i bearbejdet version i dagbladet NRC-Handelsblad af 7. januar 2000?

2. Er Kommissionen enig i Bolkesteins (meget ensidige) kritik af den nederlandske politik?

3. Støtter Kommissionen Den Socialistiske Gruppes ønske om, at privatisering af offentlige opgaver bør kombineres med forudgående garantier for fair konkurrence og beskyttelse af forbrugernes interesser, for så vidt angår bl.a. pris, kvalitet og transparens, og er Kommissionen ikke enig i, at privatisering kun er hensigtsmæssig, hvis den i praksis fører til flere valgmuligheder for forbrugerne? Er Kommissionen ikke enig i, at man, hvis disse garantier mangler, så på forhånd må afstå fra privatisering?

4. Prisen på elektricitet og vand er et vigtigt instrument til at stimulere til bæredygtig og effektiv anvendelse af disse produkter. Er Kommissionen ikke enig i, at der i tilfælde af privatisering er fare for, at myndighederne mister dette instrument til at stimulere forbrugerne til en mere miljøvenlig adfærd?

Svar afgivet på Kommissionens vegne af Loyola de Palacio

(29. februar 2000)

1. Kommissionen er bekendt med den af det ærede medlem nævnte tale, som den har læst i den bearbejdede version, der blev trykt i NRC-Handelsblad af 7. januar 2000.

2.-3. I artikel 295 (ex-artikel 222) i EF-traktaten står der: De ejendomsretlige ordninger i medlemsstaterne berøres ikke af denne traktat. Kommissionen er derfor neutral, når det drejer sig om virksomhedernes ejendomsretlige forhold. Kommissionen overvåger dog virksomhedernes adfærd og undersøger uafhængigt af de ejendomsretlige forhold om de overholder de relevante konkurrence- og statsstøttebestemmelser.

Denne neutralitet gælder dog ikke for liberaliseringen, som er et af tyngdepunkterne i Fællesskabets energipolitik. Kommissionen mener, at liberalisering er det bedste middel til at opnå fremskridt inden for energiområdet, da den fører til en forbedring af den europæiske industris konkurrenceevne. Dette viser sig tydeligt i Fællesskabets elektricitetssektor, hvor elektricitetspriserne er faldet markant, efter at markedet er blevet liberaliseret. Kommissionen bemærker også, at priserne falder hurtigst i de medlemsstater, som har valgt de mest liberale indfaldsvinkler til åbning af deres elektricitetsmarkeder.

Kommissionen er overbevist om, at den offentlige service ikke vil blive forringet på grund af liberaliseringen inden for energisektoren. Erfaringen viser, at den offentlige service, der ydes på et liberaliseret marked, undertiden er bedre end den offentlige service, der ydes på et monopoliseret marked. Når kunderne som følge af liberaliseringen har fået flere valgmuligheder, spiller kvaliteten af den offentlige service en vigtig rolle for det valg, de træffer.

Endvidere mener Kommissionen, at det er af afgørende betydning, at standarden for de offentlige serviceydelser i bredeste forstand forbedres konstant på det indre marked. Kommissionen vil i år 2000 gennemføre en benchmarking af standarden af de offentlige serviceydelser i medlemsstaterne og eventuelt foreslå kodekser for god praksis for at sikre en højnelse af standarden i hele Fællesskabet.

4. Kommissionen tror ikke, at prispolitik og statsligt ejerskab af forsyningsvirksomhederne er regeringernes eneste midler til at fremme et miljøvenligt forbrug af energi og vand. På et marked,

som er ved at blive liberaliseret, kan regeringerne lige så vel benytte andre midler til at udvikle mere miljøvenlige forbrugsmønstre. Et godt eksempel er forbruget af elektricitet fra vedvarende energikilder. Kommissionen påtænker at foreslå en række foranstaltninger, som hovedsageligt tager sigte på at sikre producenter af elektricitet fra vedvarende energikilder adgang til det indre marked for elektricitet.